Nordjyske sygeplejerskeuddannelser skal spare omkring ti procent. Det er regeringens omprioriteringsbidrag, der er skyld i besbarelsen, hvor de har pålagt UCN  og andre videregående uddannelser to procent, som regeringen selv kan prioritere. Det drejer sig om præcis 9,45 procents nedgang i bevillingen på uddannelserne i Aalborg, Hjørring og Thisted frem til 2020. - I Dansk Sygeplejeråd ser vi det som en stor forringelse af kvaliteten på grunduddannelsen, og dermed de kvalifikationer, sygeplejersker fra UCN har i fremtiden, advarer Helle Kjærager Kanstrup der er 1. kredsnæstformand i Dansk Sygeplejeråds nordjyske kreds, efter de ansatte blev præsenteret for spareplanerne torsdag på UCN. I forvejen har der været frafald på grunduddannelsen og med færre penge frygter Helle Kjærager Kanstrup et endnu større frafald, hvis der sker en yderligere forringelse af undervisningen. - Samtidig vil lærernes arbejdsvilkår blive forringet væsentligt. Det her vil få vidtrækkende konsekvenser for sygeplejerskernes grunduddannelse, der er hjerteblod i en uddannelsesinstitution som UCN, siger Helle Kjærager Kanstrup, der repræsenterer Dansk Sygeplejeråd i UCNs uddannelsesudvalg for sygeplejerskeuddannelserne i Nordjylland i en pressemeddelelse. Man forsøger for tiden at øge optaget på sygeplejerskeuddannelsen. Sker det, vil det øge bevillingen og hjælpe med mindske besparelsen på uddannelsen. Det blev allerede vedtaget i efteråret 2016, at der skulle spare 42,6 millioner kroner for hele UCN, men først i går fordelte man besparelserne på de enkelte uddannelser.

Referat:
I Nordjylland skal sygeplejerskeuddannelserne spare næsten ti procent, fordi regeringen har pålagt UCN et omprioriteringsbidrag på to procent om året.